Plantele din Pepinieră vor ajunge în 4 locații din Timișoara
Arbuști și arbori din "Pepiniera. 1306 plante pentru Timișoara" vor ajunge în patru locații din oraș, anunță Primăria Timișoara. Pe strada Mureș, în zona Școlii Gimnaziale nr. 2, lângă Grădina de Vară Capitol, pe strada Gheorghe Lazăr și în zona Școlii Gimnaziale nr. 7. Se vor planta peste 560 de arbori și arbuști: magnolii, frasin, jugastru, mesteacăn, salcâm japonez, scoruș, carpen, leylandii etc.
Echipele primăriei au început plantările pe strada Mureș, în zona Școlii Gimnaziale nr. 2 și urmează să planteze și în curtea școlii. Aici vor fi amplasate, în total, peste 180 de plante din pepinieră. În perioada următoare, vor continua lucrările de plantare și în celelalte locații.
"Pepiniera. 1306 plante pentru Timișoara" a fost parte din dosarul cu care Timișoara a câștigat titlul de Capitală Europeană a Culturii.
Proiectul, organizat de Ordinul Arhitecților din România – Filiala Teritorială Timiș și finanțat de Municipiul Timișoara prin Centrul de Proiecte, a fost inclus pe lista scurtă a nominalizaților la Premiul Uniunii Europene pentru Arhitectură Contemporană.